钦定古今图书集成/明伦汇编/氏族典/第126卷 > 陈文
## 钦定古今图书集成/明伦汇编/氏族典/第126卷 > 陈文

按《明外史陈文传》：“‘文字安简，庐陵人。乡试第一，正统
元年进士及第，授编修。寻命进学东阁，秩满，迁侍讲。
景泰二年，阁臣高谷荐文才，遂擢云南右布政使，迁
广东左布政使，母忧未赴。英宗复位，召为詹事，乞终
制，不允，入侍东宫讲读。吕原卒，帝问李贤谁可代者’？
曰：‘何潜可’出告王翱，翱曰：‘陈文以次当及，奈何抑之？
宜再入请’。”明日，贤入见，如翱言。遂进礼部右侍郎兼
学士，入内阁。文既入，辄怀忿，每事挠贤。宪宗即位，改
吏部左侍郎，同知经筵事。再进礼部尚书罗伦论贤
夺情。文内愧，阴助贤逐伦，为士论所鄙。《英宗实录》成，
加太子太保兼文渊阁大学士。成化四年卒。赠少傅，
谥庄靖。